Johannes Voldemar Veski nimeline Maarja-Magdaleena Põhikool

Johannes Voldemar Veski nimeline Maarja-Magdaleena Põhikool on põhikool Tartu maakonnas Tartu vallas Maarja-Magdaleena külas. Kool on nimetatud eesti keeleteadlase Johannes Voldemar Veski järgi.
2024/2025. õppeaasta seisuga õpib J. V. Veski nimelises Maarja-Magdaleena Põhikoolis 81 õpilast. Õpilasi õpetavad 23 õpetajat. Koolimajas on õpilaskodu, kus ööbib 12 õpilast. Koolimaja on kahekorruseline ning sellele on juurde ehitatud võimla.
Maarja-Magdaleena Põhikool on alates 2016. aastast KiVa kool.
Ajalugu.
Kooli algusajad.
Esimesed andmed kooli kohta pärinevad 5. märtsist 1680. Seda kuupäeva loetakse ka kooli algusajaks. Kooli asutamise ajal juhatas kooli soomlasest köster Matthies.
Kool ei jäänud kauaks tegutsema, sest 1694. aastal tabas Eestit suur nälg, hiljem ka Põhjasõda ja katkuepideemia. Pärast laastavaid sündmusi pärinevad järgmised andmed kooli kohta 1749. aastast, kui kirjutatakse, et on valmis saanud koolimaja koos rehetoa ja kahe kambriga. 1759. aastal vihjatakse kirikuvisitatsiooni protokollis, et tegu on köstrikooliga.
19. sajand.
19. sajandi alguses oli pastor Ewerthi aruandes nimetatud Maarja köstrikooli koolmeistrina Carl Woiwodti. 1827. aastal otsustas kirikukonvent avada kihelkonnakooli, kuulutati välja ka uus köster Alexander Woiwodt ja määrati talle palk, kuid sel aastal jäi kool avamata ja avati teadmata lähiaastal. 1835. aastal asus koolijuhatajana tööle Johann Auster. 1846. aastal mainitakse Maarja kooli kihelkonnakoolina, ehk teise astme talurahvakoolina. 1874. aasta seadus nägi ette, et teise astme talurahvakoolides õpetatakse lugemist, kirjutamist, rehkendamist, katekismust, ajalugu, geograafiat, joonistamist, laulmist ning saksa- ja vene keelt. Need õppeained olid Maarja koolis juba seitse aastat varem 1867. aastal. Uute õppeainetega tuli ka uus köster Matthias Sõber, kes õpetas ka tulevast tuntud teatritegelast August Wierat. 1869. aastal toimunud I üldalaulupeol osales ka Maarja-Magdaleena kihelkonnakool. 1872. aastal õppis koolis 15 poissi. 1875. aastal asus koolmeistrina tööle W. Auster. Aastatel 1879–1882 õppis koolis 30 õpilast, kes kõik ööbisid koolimajas. Aastatel 1883–1885 õppis koolis Johannes Voldemar Veski. Alates 1889. aastast kuni teadmata ajani oli koolmeistriks Gustav Kommusaar.
20. sajand.
Venemaa Keisririigi lagunemise käigus 1917. aastal likvideeriti ka Maarja-Magdaleena kihelkonnakool. Selle asemele asutati 4-klassiline algkool, mis hiljem muudeti 5-klassiliseks. 20. sajandi alguses polnud kooli majanduslik olukord kiita ja õppimistingimused olid väga kehvad.1918. aastal põles koolimaja maha. Järgnevatest aastatest räägivad eri allikad erinevat juttu: üks allikas viitab sellele, et koolimaja varemete asemele ehitati oletatavasti 1922. aastal uus ühekorruseline koolimaja, teine allikas viitab sellele, et kool tegutses 11 aastat Maarja-Magdaleena rahvamajas. 1929. aastal valmis Voldemar Mässo (kooli direktor 1922–1945) eestvedamisel endise koolimaja varemete asemele uus kahekorruseline hoone, mida tuntakse tänapäeval kui kooli "vana maja". Kuni 1944. aastani oli Maarja-Magdaleena kihelkonnakool tuntud oma silmapaistva taseme poolest, Nõukogude võimu taastamisega anti koolile esimene "ametlik" nimi, milleks oli Maarja-Magdaleena Mittetäielik Keskkool. 1967. aastal algas koolimaja juurdeehitus, mille käigus ehitati tänapäeval kasutuses olevad klassiruumid. 1999. aastal valmis tänu spordihuvilisest direktorile Enn Pärtelpojale suur võimla koos lava ja inventariga.
Traditsioonid ja üritused.
Maarja-Magdaleena Põhikooli pika ajalooga on tekkinud ka pikaajalised traditsioonid. Iga kooliaasta alguses matkab kogu koolipere Johannes Voldemar Veski sünnikohta Vaidaveres. Kooliaasta lõpus aga matkatakse kooliperega (v.a eksamisooritajad) Elistvere loomaparki, kus peetakse maha piknik. Maarja-Magdaleena Kool on tuntud ka oma eriteemaliste ööde poolest, nagu näiteks lugemisöö ja spordiöö. Lapsed võivad jääda koolimajja ööbima, toimuvad eriteemalised mängud, on ka teemakohane külaline. Lugemisööle on tulnud kohale Mihkel Raud, kui lugemisööst sai osa ka "Seitsmeste uudiste" vahendusel. Lisaks sellele korraldab kool Julius Mägiste omaloomingukonkurssi. Maarja-Magdaleena Põhikool võtab osa Erasmus+ projektist "A helping hand to wellbeing". Koolimajas on toimunud ka Elmar Kivistiku mälestusvõistlused laskmises.